Video: 'Deurbraak' ná moord op veearts | Maroela Media
Die bekende private speurder Mike Bolhuis se speurspan het vandeesweek 'n deurbraak gemaak in hul ondersoek na die moord op dr. Freddie Malan, die vooraanstaande en geliefde veearts van Pretoria.
Malan is vroeër vanjaar in sy praktyk in die Moot doodgeskiet toe 'n vrou en twee mans die betrokke aand in Januarie op die Jakaranda-dierehospitaal toegeslaan het. Die vrou het op die dag van Malan se moord in die dierehospitaal ingekom om kwansuis uit te vind oor die behandeling van 'n troeteldier waarna sy die dierehospitaal se hek vir haar twee makkers oopgehou het.
Die speurspan het nou beeldmateriaal van die verdagtes gekry waarin veral die vrou duidelik gesien kan word. "Hierdie beeldmateriaal is 'n groot deurbraak. Dit is die eerste keer dat ons behoorlike beeldmateriaal van die verdagtes het, veral die vrou," het Bolhuis Donderdag aan Maroela Media gesê.
Die beeldmateriaal is tydens 'n ander misdaad opgeneem. Volgens Bolhuis word die trio moontlik met tot 15 sake in Pretoria en Johannesburg verbind.
'n Skermskoot van die vrou in die video. (Foto: Verskaf)
Maroela Media het vroeër berig die moord op Malan is vermoedelik die eerste moordsaak waarby dié trio na bewering betrokke was. "Al die ander voorvalle by mediese instansies was bloot rooftogte. Een van die voorvalle het gewelddadig geraak, maar niemand is doodgemaak nie. Hierdie was goed beplande rooftogte. Dit het egter in hierdie geval skeefgeloop, want Malan het hulle gegryp," het Bolhuis voorheen verduidelik.
Die trio se misdrywe speel gewoonlik in spreekkamers af. "Klein rowe. Niks groot nie. Elke keer in die voorportaal," vertel Bolhuis.
Hy vermoed dat die vrou die "voorloper" van die groep is. Sy verskyn elke keer by die voordeur van die geteikende instansie en wanneer daar vir haar oopgemaak word, slaan die mans toe.
"'n Mens is gewoonlik op jou gemak as daar 'n vrou [by die deur] is."
Bolhuis vra nou die publiek se hulp om die vrou in die beeldmateriaal te identifiseer. Kontak Bolhuis by 082 447 6116 of Werner Koekemoer by 082 820 3680 of Tony Naidoo by 082 076 7574 om inligting aan te meld.
Haar tyd is naby.
Mag hierdie vrou en haar twee handlangers vinnig gevang word en geregtigheid geskied. Hulle het 'n briljante veearts koelbloedig vermoor. Dr Malan was dit en meer -'n briljante veearts wat ons diere met uitnemende sorg behandel het.
Sterkte en dankie aan Mnr Bolhuis en sy speurspan. Mag julle die skuldiges spoedig vasstrek. Miskien sal iemand haar kan identifiseer op die foto.
Weereens baie sterkte aan oorlede Dr Malan se geliefdes.
As haar medepligtiges weet van die video is die kanse goed dat hulle haar sal teregstel. Die polisie gaan haar vinnig moet opspoor!